Document ID: 31994R2508

ΚΑΝΟΝΙΣΜΟΣ (ΕΚ) αριθ. 2508/94 ΤΗΣ ΕΠΙΤΡΟΠΗΣ της 17ης Οκτωβρίου 1994 για τροποποίηση του κανονισμού (ΕΚ) αριθ. 747/94 σχετικά με λεπτομέρειες διαχείρισης των ποσοτικών ποσοστώσεων που εφαρμόζονται σε ορισμένα προϊόντα καταγωγής Λαϊκής Δημοκρατίας της Κίνας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 520/94 του Συμβουλίου της 7ης Μαρτίου 1994 για θέσπιση διαδικασίας κοινοτικής διαχείρισης των ποσοτικών ποσοστώσεων (1), και ιδίως το άρθρο 17 παράγραφος 2,
Εκτιμώντας:
ότι, με βάση το άρθρο 9 του κανονισμού (ΕΚ) αριθ. 747/94 της Επιτροπής της 30ής Μαρτίου 1994 σχετικά με λεπτομέρειες διαχείρισης των ποσοτικών ποσοστώσεων που εφαρμόζονται σε ορισμένα προϊόντα καταγωγής Λαϊκής Δημοκρατίας της Κίνας (2), η διάρκεια ισχύος των αδειών εισαγωγής που εκδίδονται από τις αρμόδιες αρχές των κρατών μελών το 1994 είναι έξι μήνες από την ημερομηνία εκδόσεώς τους-
ότι, υπό το πρίσμα των πληροφοριών των κοινοποιούμενων από τα κράτη μέλη, φαίνεται πως λόγω καθυστερήσεων παράδοσης και μεταφοράς των εμπορευμάτων πολυάριθμοι εισαγωγείς δεν είναι σε θέση να πραγματοποιούν την εισαγωγή προϊόντων που αποτελούν το αντικείμενο των αδειών αυτών κατά τη διάρκεια της περιόδου ισχύος των αδειών-
ότι, υπό τις συνθήκες αυτές και προκειμένου να αντιμετωπισθούν οι δυσκολίες που αναφέρονται ανωτέρω και να εξασφαλισθεί η βέλτιστη χρησιμοποίηση των προϊόντων, είναι σκόπιμο να παραταθεί δεόντως η διάρκεια ισχύος των αδειών των εκδιδόμενων με βάση τον κανονισμό (ΕΚ) αριθ. 1012/94 της Επιτροπής της 29ης Απριλίου 1994 που ορίζει τις ποσότητες που χορηγούνται στους παραδοσιακούς εισαγωγείς βάσει των ποσοτικών ποσοστώσεων που εφαρμόζονται σε ορισμένα προϊόντα καταγωγής Λαϊκής Δημοκρατίας της Κίνας (3), και του κανονισμού (ΕΚ) αριθ. 1925/94 της Επιτροπής της 30ής Μαΐου 1994 για τον καθορισμό των ποσοτήτων που απονέμονται σε εισαγωγείς άλλους εκτός των παραδοσιακών, στο πλαίσιο των ποσοτικών ποσοστώσεων που εφαρμόζονται σε ορισμένα προϊόντα καταγωγής Λαϊκής Δημοκρατίας της Κίνας (4)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ποσοστώσεων, που συγκροτήθηκε με το άρθρο 22 του κανονισμού (ΕΚ) αριθ. 520/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η διάρκεια ισχύος των αδειών εισαγωγής που εκδίδονται από τις αρμόδιες αρχές των κρατών μελών σύμφωνα με τους κανονισμούς (ΕΚ) αριθ. 1012/94 και (ΕΚ) αριθ. 1225/94, παρατείνεται μέχρι τις 31 Δεκεμβρίου 1994.
Κατόπιν αίτησης οποιουδήποτε εισαγωγέα, η αρμόδια αρχή, η οποία έχει εκδόσει την άδεια εισαγωγής, σημειώνει την τελευταία ημέρα ισχύος. Η γνησιότητα αυτής της σημείωσης θεωρείται ατελώς από την αρμόδια αρχή.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Οκτωβρίου 1994.

Labels: 3
1
18